Οικία κάτω από την Υδρόγειο (Κρακοβία)

Η Οικία κάτω από την Υδρόγειο (πολωνικά: Dom Pod Globusem‎‎) είναι κτίριο το οποίο αποτελεί ένα από τα πιο ενδιαφέροντα δείγματα της Αρ νουβό αρχιτεκτονικής της Κρακοβίας, στην Πολωνία. Βρίσκεται στη διασταύρωση των οδών Ντουούγκα 1 και Μπαστόβα 11. Ιστορικά στοιχεία Χτίστηκε το 1904–1906 σε σχέδια των Πολωνών αρχιτεκτόνων Φραντσίσεκ Μοντσίνσκι και Ταντέους Στριγένσκι ως έδρα του Βιομηχανικού και Εμπορικού Επιμελητηρίου της Κρακοβίας. Είναι τούβλινο διώροφο, με κύριο χαρακτηριστικό τον γωνιακό πύργο με το ρολόι πάνω από τον οποίο υπάρχει ένας πυραμιδοειδής θόλος με μια διάτρητη μεταλλική σφαίρα, εξ ου και το όνομα του κτηρίου. Η είσοδος από την οδό Ντουούγκα είναι διακοσμημένη με ανάγλυφα: αλληγορίες του εμπορίου και της βιομηχανίας, καθώς και μια κουκουβάγια - σύμβολο σοφίας, κατασκευασμένα από τον Κονστάντι Λάστσκα. Στο επάνω μέρος της εισόδου υπάρχει ένα ιστιοφόρο με το έμβλημα του Εμπορικού και Βιομηχανικού Επιμελητηρίου, κατασκευασμένο από σφυρήλατο σίδερο το 1905. Αίθουσα Συνεδριάσεων (Αίθουσα Μεχόφερ) Η Αίθουσα Συνεδριάσεων βρίσκεται στον πρώτο όροφο του κτιρίου και αποτελεί έναν από τους πιο όμορφους εσωτερικούς χώρους της περιόδου Αρ Νουβό στην Κρακοβία. Ο σχεδιασμός ανατέθηκε αρχικά στον Στανίσουαφ Βισπιάνσκι, και παρόλο που η ιδέα του αξιολογήθηκε θετικά, ο καλλιτέχνης στη συνέχεια παραιτήθηκε. Αυτό συνέβη τόσο για ιδεολογικούς και καλλιτεχνικούς λόγους (ο καλλιτέχνης δεν δέχτηκε να προσθέσει την εικόνα του αυτοκράτορα Φραγκίσκου Ιωσήφ στη συνεκτική και κλειστή ιδέα του εσωτερικού σχεδιασμού), αλλά και λόγω της ταχέως επιδεινούμενης κατάστασης της υγείας του. Η διακόσμηση της αίθουσας έγινε τελικά από τον Γιούζεφ Μεχόφερ, ο οποίος χώρισε τους τοίχους σε τρία μέρη. Το κάτω ήταν καλυμμένο με ελαφριά επένδυση διακοσμημένη με μοτίβα σε σχήμα βεντάλιας στα πάνελ και με ορειχάλκινα διακοσμητικά με λαϊκές αναμνήσεις. Το μεσαίο και το πάνω τμήμα, που χωρίζονται από μια μονόχρωμη λωρίδα, είναι γεμάτα με γεωμετρικά και φυτικά μοτίβα. Χρωματικά, η διακόσμηση κυριαρχείται από απαλό πράσινο με τόνους κίτρινων και κόκκινων λουλουδιών. Η οροφή είναι διακοσμημένη με μια ζωγραφιά οκτώ φιδιών που στριφογυρίζουν ανάμεσα σε φτερά παγωνιού. Στον προεδρικό τοίχο υπάρχει ένας καμβάς με τίτλο «Δαμάζοντας τα Στοιχεία», όπου μια ανθρώπινη ιδιοφυΐα με τη μορφή ενός γυμνού νεαρού άνδρα δαμάζει τα στοιχεία (γυναικείες προσωποποιήσεις της Γης, της Φωτιάς, του Νερού και του Αέρα). Η αναφορά στην ιδέα της προόδου και της εξέλιξης σε αυτόν τον πίνακα ήταν σύμφωνη με τις προτάσεις των πελατών και ήταν πολύ σαφής. Τα επιτοίχια φωτιστικά, τα προεδρικά έπιπλα και οι πολυθρόνες της αίθουσας αποτελούν επίσης έργο του Μεχόφερ. Το 1918, στη θέση της αφαιρεθείσας προτομής του αυτοκράτορα Φραγκίσκου Ιωσήφ, τοποθετήθηκε ένα ανάγλυφο του Πολωνικού Αετού. Φωτοθήκη Παραπομπές Πηγές Jacek Purchla, Zbigniew Beiersdorf, „Dom pod Globusem”, wyd. Κρακοβία 1997 https://lifeinkrakow.pl/w-wolnym-czasie/8336,jeden-z-charakterystycznych-budynkow-krakowa-okazja-by-zwiedzic-dom-pod-globusem https://www.podrozepokulturze.pl/2020/10/ksiegarnia-dom-pod-globusem-secesja-mehoffer-krakow/ http://www.icimss.edu.pl/wystawy/secesja/pl/47/przyklady/show/4/66 Εξωτερικοί σύνδεσμοι Πολυμέσα σχετικά με το θέμα Οικία κάτω από την Υδρόγειο (Κρακοβία) στο Wikimedia Commons